b"\n_START_ARTICLE_\nUpravljanje poslovnih procesov\n_START_SECTION_\nZgodovina\n_START_PARAGRAPH_\nPomembno je omeniti, da je trend razvoja pre\xc5\xa1el z avtomatizacije procesov na upravljanje procesov  Upravljanje poslovnih procesov pa je postalo pomembno v za\xc4\x8detku devetdesetih let preteklega tiso\xc4\x8dletja. \xc4\x8ceprav se je uporabljalo \xc5\xbee pred tem, je s prihodom nove tehnologije dobilo upravljanje poslovnih procesov \xc5\xa1e druga\xc4\x8den vidik._NEWLINE_V zadnjem \xc4\x8dasu se organizacije bolj usmerjajo na procesno vodenje, ker \xc5\xbeelijo zmanj\xc5\xa1ati stro\xc5\xa1ke. Podjetja se osredoto\xc4\x8dajo na na\xc4\x8dine, kako bi izbolj\xc5\xa1ali delovno u\xc4\x8dinkovitost. Mo\xc5\xbenost pogosto vidijo v upravljanju procesov. Ve\xc4\x8dji del podjetji oz. organizacij deluje po principu funkcionalnih organizacij, ki so razdeljene v posamezne skupine, ki se ukvarjajo z enim delom procesa, manj podjetji oz. organizacij pa na na\xc4\x8din procesno upravljanih organizacij. Organizacije, ki se \xc5\xbeelijo raz\xc5\xa1iriti ali konkuren\xc4\x8dno odgovarjati na potrebe trga ugotavljajo, da ne dosegajo zastavljenih ciljev .\n_START_SECTION_\nU\xc4\x8dinki\n_START_PARAGRAPH_\nPri upravljanju poslovnega procesa gre v prvi fazi za zbiranje podatkov o organizaciji. Na podlagi zbranih podatkov se identificira to\xc4\x8dke neu\xc4\x8dinkovitosti in zastojev. Gre za ugotavljanje nekoristnih in neu\xc4\x8dinkovitih procesov z \xc5\xbeeljo, da bi jih spremenili in izbolj\xc5\xa1ali _NEWLINE_U\xc4\x8dinkoviti procesi so tisti, ki porabijo najmanj virov in hkrati omogo\xc4\x8dajo uporabnikom najbolj\xc5\xa1e storitve oz. produkte prilagojene glede na njihove posebnosti in potrebe. Podjetje se osredoto\xc4\x8di na pogled strank in to vzame za izhodi\xc5\xa1\xc4\x8dno to\xc4\x8dko na\xc4\x8drtovanja preostalega dela procesa. Dose\xc5\xbeke se tako ovrednoti preko zadovoljstva uporabnikov, kar delavce spodbudi k druga\xc4\x8dnemu mi\xc5\xa1ljenju. Delavci se tako ne vidijo zgolj kot figurice, ampak gledajo na svojo vlogo s \xc5\xa1ir\xc5\xa1e perspektive. Zavedajo se svojega dela oz. vpliva pri ustvarjanju zadovoljnih in lojalnih uporabnikov, katerim \xc5\xbeelijo dati tisto, za kar so usposobljeni in zmorejo. Posledi\xc4\x8dno je  delovanje bolj u\xc4\x8dinkovito. Ob jasni strukturi procesov, ki se jih razdeli tudi v subprocese, se obudi zavedanje, da ima vsak subproces svojega uporabnika. _NEWLINE_Upravljanje poslovnih procesov se v organizaciji ka\xc5\xbee tudi kot izbolj\xc5\xa1evanje procesov odkrivanja, na\xc4\x8drtovanja, modeliranja, ugotavljanja klju\xc4\x8dnih indikatorjev u\xc4\x8dinkovitosti (najpogosteje \xc4\x8das, kvaliteta, cena in prilagojenost), sodelovanja, odlo\xc4\x8danja in procesnega spremljanja. Organizacije oz. podjetja, ki prakticirajo upravljanje poslovnih procesov, se razlikujejo tudi v na\xc4\x8dinu mi\xc5\xa1ljenja. Gre za tako imenovano procesno mi\xc5\xa1ljenje, ki se osredoto\xc4\x8da na proces od za\xc4\x8detka do konca._NEWLINE_Uporaba upravljanja poslovnih procesov omogo\xc4\x8da nenehno vrednotenje organizacije, pospe\xc5\xa1evanje prodaje na trgu; izbolj\xc5\xa1anje cen, produktivnosti, kvalitete in ve\xc4\x8dja doslednost pri upo\xc5\xa1tevanju \xc4\x8dasovnih rokov; doseganje ve\xc4\x8djega zadovoljstva potro\xc5\xa1nikov; prena\xc5\xa1anje znanja; poenostavljanje procesov za doseganje ve\xc4\x8dje efektivnosti, zmogljivosti in fleksibilnosti; zmanj\xc5\xa1evanje stro\xc5\xa1kov in izbolj\xc5\xa1anje virov dohodkov; zagotavlja ve\xc4\x8dji vpogled v delo organizacije; hitrej\xc5\xa1e uvajanje novega delovanja ter doseganje skladnosti regulativ.\n_START_SECTION_\nPripravljenost podjetja\n_START_PARAGRAPH_\nOrganizacijo se oceni glede na tri vidike: psiholo\xc5\xa1ko-sociolo\xc5\xa1ko, tehni\xc5\xa1ko-tehnolo\xc5\xa1ko in ekonomsko, da se ugotavlja njeno pripravljenost za uvedbo upravljanja procesov. V raziskavah se ka\xc5\xbee, da so klju\xc4\x8dni psiholo\xc5\xa1ko-sociolo\xc5\xa1ki vidiki (predstavljajo 70%). Namre\xc4\x8d tudi organizacije oz. podjetja, ki nimajo najbolj\xc5\xa1ih ekonomskih pogojev ali niso tehnolo\xc5\xa1ko napredna, lahko ka\xc5\xbeejo dobro pripravljenost za uvedbo upravljanja poslovnih procesov. Bolj\xc5\xa1e organizacijsko okolje vpliva na ve\xc4\x8djo pripravljenost podjetja. (Organizacijsko okolje pa se oblikuje z vrednotami, moralnimi na\xc4\x8deli, sposobnostmi komuniciranja itd.). \xc5\xa0e vedno pomembne so tudi tehni\xc5\xa1ko-tehnolo\xc5\xa1ke zna\xc4\x8dilnosti (20%) in ekonomske zna\xc4\x8dilnosti (10%) ._NEWLINE_Podjetja ka\xc5\xbeejo vedno ve\xc4\x8d zanimanja za procesno vodenje, saj na ta na\xc4\x8din pride do zmanj\xc5\xa1evanja \xc5\xa1ibkih to\xc4\x8dk, zastojev v organizaciji oz. podjetju. To pa zmanj\xc5\xa1uje mo\xc5\xbenosti za okvare in izgube.\n_START_SECTION_\nSix Sigma\n_START_PARAGRAPH_\nKonkretno uporabo upravljanja poslovnih procesov omogo\xc4\x8da Six Sigma, ki zaobjema ve\xc4\x8d kot le tehnike. Eno prvih podjetij, ki je uporabilo to metodo, je bila Motorola. Zaobjema \xc5\xa1irok program treningov, ki se usmerja na procesno zavedanje, kjer je vsak zaposleni del procesa. Poleg uporabe pripomo\xc4\x8dkov je potrebno tudi spreminjanje  organizacijske kulture, ki se usmerja v izobra\xc5\xbeevanje zaposlenih, ki bodo podpirali spremembe v organizaciji. Uporablja se pripomo\xc4\x8dke, ki organizirajo podatke pridobljene v dalj\xc5\xa1em \xc4\x8dasu. Uporablja se jih z namenom merjenja in zmanj\xc5\xa1evanja stopnje variabilnosti pri procesih. V ozadju temelji ideja, da se odstrani variabilnost, ki je posledica napak. Ta metoda temelji na spremembah u\xc4\x8dinkovitosti procesa. _NEWLINE_Juran   je definiral tri vidike na podlagi katerih merimo kvaliteto procesov v organizaciji z metodo Six sigm. To so u\xc4\x8dinkovitost, storilnost in prilagodljivost. Prva se navezuje na sposobnost doseganja uporabnikovih potreb in \xc5\xbeelja s produktom oz. storitvijo organizacije oz. podjetja. Druga se navezuje na \xc4\x8dim manj\xc5\xa1e vlo\xc5\xbeke z velikim u\xc4\x8dinkom, tretja pa na zmo\xc5\xbenost ohranjanja prvih dveh ne glede na spremembe na trgu. _NEWLINE_Pri tej metodi si pomagamo tudi s procesnim zemljevidom, ki pomaga, da vsi delavci vidijo delo skozi enako lu\xc4\x8d. To omogo\xc4\x8da prostor za napredek. Pet stopenjski zemljevid (angle\xc5\xa1ka kratica iz za\xc4\x8detnic je SIPOC) vklju\xc4\x8duje naslednje to\xc4\x8dke: dobavitelji (supplier- viri za omogo\xc4\x8danje delovanje organizacije), vlo\xc5\xbeki (input- zagotavljanje informacij, materiala in storitev), proces (process- zaporedje korakov, ki vlo\xc5\xbeek spremenijo v izdelek), izdelki (kon\xc4\x8dne storitve oz. produkti, ki so rezultat procesa) in stranka (customer- oseba oz. organizacija oz. proces, ki prejme na\xc5\xa1 izdelek)._NEWLINE_Harry  navaja osem klju\xc4\x8dnih strategi, ki jih zajema ta metoda in omogo\xc4\x8da uspeh. Navaja prepoznavo: v kak\xc5\xa1ni fazi se nahaja posel organizacije; definiranje: kak\xc5\xa1ne na\xc4\x8drte je potrebno definirati, da bo napredovala vsaka od faz; merjenje: preverjati sistem, ki bo podpiral na\xc4\x8drte; analizo: kjer se ugotavlja razlika med izhodi\xc5\xa1\xc4\x8dno to\xc4\x8dko in ciljem; kontrolo: spremljati nivoje karakteristik, ki so klju\xc4\x8dne; standardiziranje: kar se izka\xc5\xbee za najbolj\xc5\xa1e uveljaviti in ohraniti; povezovanje: najbolj\xc5\xa1e izsledke zdru\xc5\xbeiti v enotno na\xc4\x8drtovano ogrodje. _NEWLINE_Podatke za to metodo se pridobiva najve\xc4\x8dkrat z opazovanjem, kar naredi postopek zelo dolgotrajen. Prav tako se taka analiza redko usmeri na vse procese, od prvega do zadnjega, ki se odvijajo v organizaciji.\n_START_SECTION_\nProcesno rudarjanje\n_START_PARAGRAPH_\nProbleme zaradi pridobivanja obse\xc5\xbenih podatkov so izbolj\xc5\xa1ali z metodo procesnega rudarjenja . Gre za avtomati\xc4\x8dno pridobljene podatke, ki so poleg tega tudi bolj to\xc4\x8dni, saj ne temeljijo na opazovanju in interpretaciji ljudi. Oblikovani so tudi programi, ki na podlagi informacij izri\xc5\xa1ejo modele in omogo\xc4\x8dajo vpogled v proces dela. Ta metoda je sedaj uporabljena \xc5\xa1irom po svetu. _NEWLINE_Vendar tudi te metode ne uporabljajo v namene izbolj\xc5\xa1anja samega dela, vendar bolj za oblikovanje modelov. _NEWLINE_Tako je priporo\xc4\x8dljivo, da ti metodi zdru\xc5\xbeimo. S procesnim rudarjenjem pridobimo podatke in to\xc4\x8dne mere u\xc4\x8dinkovitosti procesa. Z metodo Six Sigma pa dobimo vpogled v razloge variabilnosti, identifikacijo in evalvacijo razli\xc4\x8dnih sprememb v procesu._NEWLINE_Nesistemati\xc4\x8dno in redko uporabljena je tudi metoda 'raziskava delovanja', ki slu\xc5\xbei pri kompleksnem odlo\xc4\x8danju. Gre namre\xc4\x8d za tehniko, ki omogo\xc4\x8da simulacijo, optimizacijo idr. Tako so lahko kompleksni problemi preobra\xc5\xbeeni v enostavnej\xc5\xa1e probleme. Cilje je tako optimizirati proces, da se dose\xc5\xbee \xc4\x8dim ve\xc4\x8djo procesno u\xc4\x8dinkovitost (v \xc4\x8dasu, denarju itd.)\n_START_SECTION_\nKritike\n_START_PARAGRAPH_\nZdi se, da sta raziskovanje in uporaba upravljanja poslovnih procesov na nekoliko razli\xc4\x8dnih nivojih. Kritiki   omenjajo, da se raziskave preve\xc4\x8d osredoto\xc4\x8dajo na specifi\xc4\x8dne vidike upravljanja poslovnih procesov, na drugi strani pa organizacije ne uspejo pridobiti niti osnovne sheme delovnih procesov v organizaciji na kateri bi lahko gradile. Tako ne izlo\xc4\x8dijo nepotrebnih delovnih procesov in jim to tudi ote\xc5\xbeuje prilagajanje za bolj\xc5\xa1o delovno u\xc4\x8dinkovitost ter jim onemogo\xc4\x8da odpravljanje delovnih zastojev._NEWLINE_Prav tako avtorji navajajo, da samo razvijanje modelov upravljanja procesov ne koristi, \xc4\x8de niso prenosljivi v realnost situacije. Opozarjajo, da naj bo strukturiranje modelov z namenom uporabe."